Diari Oficial de la Generalitat Valenciana


Sumari del DOGV 5147, del 01-12-2005 (2005/12430)

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana, a través de la Conselleria de Territori i Habitatge, i el Col·legi Oficial d'Agents de la Propietat Immobiliària de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5147

Data del DOGV
:   01-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/12420


Data del document
:   16-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * administració regional
    * col·legi professional
    * cooperació administrativa
    * habitatge

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana, a través de la Conselleria de Territori i Habitatge, i el Col·legi Oficial d'Agents de la Propietat Immobiliària de València. [2005/F12801]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Territori i Habitatge i el Col·legi Oficial d'Agents de la Propietat Immobiliària de València, el 15 de juliol de 2005, un conveni marc de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0553/2005, i que figura com a annex d'esta resolució.
  
València, 16 de novembre de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració entre la Generalitat Valenciana, a través de la Conselleria de Territori i Habitatge i el Col·legi Oficial d'Agents de la Propietat Immobiliària de València
  
València, 15 de juliol de 2005
  
Reunits
  
D'una part el conseller de Territori i Habitatge de la Generalitat Valenciana, Rafael Blasco Castany, de conformitat amb el Decret 7/2004, de 27 d'agost, del president de la Generalitat, en nom i en representació d'aquesta, i expressament facultat per a aquest acte per Acord del Consell de data 20 de maig de 2005.
  
D'una altra el president del Col·legi Oficial d'Agents de la Propietat Immobiliària de València (en endavant COAPIV), José Ramón Pons Martí, segons el certificat de la Junta de Govern celebrada el 5 d'abril de 2005, en relació amb l'article 26 dels estatuts del col·legi oficial, aprovats en Junta General Extraordinària de 19 de desembre de 2003.
  
Exposen
  
Primer. Fent ús de les competències que corresponen a la Generalitat Valenciana, atribuïdes a aquesta per la Constitució Espanyola i l'Estatut d'Autonomia, és competència de la Conselleria de Territori i Habitatge la direcció de la política autonòmica d'ordenació del territori de la Comunitat Autònoma Valenciana, en el seu sentit més ampli, a fi d'aconseguir un desenvolupament integral, equilibrat i sostenible, integrat en l'Estratègia Territorial Europea, i amb el fi últim d'aconseguir la millora en la qualitat de vida de tots els ciutadans.
  
En aquesta línia de conveni i col·laboració, la conselleria està desenvolupant en els últims temps una activitat de profund i ampli calat, que pretén involucrar la totalitat dels agents del sector de l'habitatge, que comprén des dels responsables de la seua construcció a aquella de caràcter més social i per descomptat els d'intermediació en el mercat de l'habitatge.
  
Tot això representa la plasmació d'integració de tots els elements sectorials, aspirant a aconseguir una millora generalitzada de la qualitat de vida dels ciutadans, i fomentant l'accés a l'habitatge.
  
Segon. Fent ús de les facultats que a les dues parts es reconeixen, acorden el present conveni bilateral de conformitat amb les següents.
  
Clàusules
  
Primera
  
La Conselleria de Territori i Habitatge, com a òrgan de la Generalitat Valenciana i en representació d'aquesta, i el COAPIV, formalitzen en aquest acte un conveni marc de col·laboració per a l'estudi i l'aplicació de les actuacions que es marquen en execució de la política d'habitatge, en l'àmbit territorial de la Comunitat Autònoma Valenciana.
  
L'objecte d'aquesta col·laboració es concreta en les actuacions següents:
  
1a. L'elaboració de treballs d'investigació, estudis, anàlisis estadístiques, informes i qualssevol altres documents que qualsevol de les parts puga requerir de l'altra, en relació amb la legislació que es desenvolupa des de la mateixa conselleria.
  
2a. La col·laboració en l'organització de cursos, jornades, seminaris, i qualsevol altre tipus d'esdeveniments semblants, oberts als professionals del sector i en general a tots els ciutadans, que tinguen com a objecte la divulgació de les mesures de foment de les actuacions en matèria d'habitatge.
  
3a. L'organització i la realització de cursets o seminaris d'àmbit restringit, és a dir, per als membres de les dues corporacions firmants, sobre les matèries esmentades.
  
4a. L'intercanvi de publicacions procedents dels organismes firmants o dels seus membres, que tinguen relació amb la matèria objecte d'aquest conveni o qualsevol altra d'interés comú.
  
5a. L'intercanvi d'informació relacionada amb el desenvolupament, compliment i aplicació de la política d'habitatge objecte del conveni, en qualsevol dels seus extrems, com també l'assessorament que es base en l'experiència de cada una de les parts es puga requerir.
  
6a. Qualssevol altres que, en el futur, ambdues parts consideren d'interés recíproc, i que, en aquest concepte, s'addicionen al present conveni.
  
Segona
  
Per a l'eficaç realització de l'objecte del present conveni, es crea una comissió mixta denominada Comissió de Seguiment, que es regirà per les següents bases.
  
L'objecte de la Comissió de Seguiment és l'execució i la concreció de les activitats enumerades en la clàusula primera del present conveni, davall les directrius de les dues parts.
  
Així mateix la comissió interpretarà i dirimirà qualssevol problemes que puguen plantejar-se al llarg de la vida del conveni.
  
La comissió es reunirà amb una periodicitat mínima de sis mesos i estarà formada per quatre membres designats per meitat de cada una de les parts. La Conselleria de Territori i Habitatge estarà representada pels membres que designe la Direcció General d'Habitatge i Projectes Urbans.
  
Tercera
  
En compliment del que ha acordat el present conveni, i en l'àmbit que li és propi, ambdues parts acorden, ja en aquest acte, algunes mesures concretes d'actuació futura, com són les que a continuació s'expressen:
  
1a. El COAPIV es compromet a formar part de la Xarxa Valenciana d'Infohabitatge Solidari quant a l'assessorament i la informació es refereix.
  
Així mateix i pel que fa a la intermediació i la captació aportarà els habitatges en arrendament que complisquen amb els requisits prefixats en la referida xarxa.
  
2a. La Conselleria de Territori i Habitatge, a través de la Direcció General d'Habitatge i Projectes Urbans es compromet a fer partícip al COAPIV d'aquelles mesures que es plantegen en temes que puguen ser de la seua competència, en especial les relatives a la intermediació en operacions que concerneixen a béns immobles i a col·laborar en l'elaboració de normativa específica en matèria de compravenda i arrendament d'aquests.
  
Quarta
  
L'existència del present conveni podrà ser manifestada al públic i als mitjans de comunicació per qualsevol de les parts, sense la necessitat de comptar per a això amb el consentiment de l'altra, que queda ja prestat per endavant, amb la simple subscripció d'aquest.
  
Cinquena
  
Mitjançant convenis singulars es concretaran les actuacions que s'han de desenvolupar, els compromisos assumits per cada una de les parts que subscriuen el conveni. Així com el finançament que, si és el cas, puga correspondre a cada una i precisar l'import econòmic de la seua contribució al desenvolupament d'aquest conveni.
  
Sisena
  
El present conveni marc no genera obligacions econòmiques per a cap de les parts.
  
Setena
  
El present conveni entrarà en vigor a partir de la seua firma, per un període de tres anys, i serà prorrogable excepte la denúncia expressa de qualsevol de les parts en els tres mesos anteriors al seu venciment, sense perjudici de la seua modificació o resolució per mutu acord.
  
Vuitena
  
El present conveni té naturalesa administrativa, i està exclosa l'aplicació directa de la legislació general de la contractació administrativa, es regirà per les seues pròpies normes, i en allò no previst, supletòriament, pels principis de la dita legislació i els generals de l'ordenament juridicoadministratiu.
  
I en prova de conformitat del total del contingut d'aquest conveni, el firmen els dos compareixents, en triple exemplar en el lloc i la data indicats al principi.
  
El conseller de Territori i Habitatge: Rafael Blasco Castany.
  
El president de COAPIV: José Ramón Pons Martí.